Massimiliano Allegri
Massimiliano Allegri (1967-yil 11-avgustda tugʻilgan) — italiyalik professional futbol menejeri va sobiq futbolchi, Italiya A Seriyasi klubi boʻlmish "Yuventus" jamoasi bosh murabbiyi. Allegri, oʻzining futbolchilik faoliyati davomida A Seriyada yarim himoyachi sifatida „Piza“, „Peskara“, „Kalyari“, „Peruja“ va „Napoli“ jamoalarida toʻp surgan. 2002-yilda Aglianese klubi bilan D Seriya chempionligini qoʻlga kiritgan va shu bilan futbolchi sifatida faoliyatini yakunlagan. Livornoda oʻynagan vaqtida, ozgʻin tanasi va tezkorligi tufayli uni hamsi baligʻiga qiyoslashgan. Italya matbuoti hali ham unga murojaat qilish uchun ushbu soʻzdan foydalanadi. 2003-yilda Italiyaning bir qancha kichik jamoalarida bosh murabbiy sifatida oʻz karyerasini boshlagan. Allegri „Sassuolo“ga oʻz tarixida birinchi marta B Seriyaga koʻtarilishiga yordam beradi va oʻsha yili C1 Seriya chempionligi va Superkubogini qoʻlga kiritadi. 2008—2010-yillar davomida A Seriyada „Kalyari“ jamoasiga murabbiylik qilgan. Ushbu 2 yil ichida jamoa 15 yillik tarixi ichidagi eng yaxshi natijasiga, aynan, M.Allegri bilan erishdi. „Kalyari“ bosh murabbiyi sifatida oʻtkazgan oʻyinlari 2010-yilda "Milan" jamoasida, murabbiy sifatida, karyerasini davom ettirishini taʼminlaydi. Allegri ushbu klubda 2014-yilning yanvarigacha qoldi. Oʻtgan 4 yil davomida, 2010—2011-yillarda skudettoni, 2004-yildan beri qoʻlga kirita olmayotgan Italiya Superkubogini jamoa 2011-yilda Allegri bilan qoʻlga kiritdi. 2014—2019-yillarda Allegri „Yuventus“ jamoasini boshqargan va klub bilan oʻn bitta sovrinni qoʻlga kiritgan: ketma-ket beshta chempionlik (2015-yildan 2019-yilgacha), ketma-ket toʻrtta Italiya kubogi (2015-yildan 2018-yilgacha) va ikki marta Italiya Superkubogi (2015 va 2018-yil). Shuningdek, u ikki marta UEFA Chempionlar Ligasi finaliga chiqdi (2015 va 2017). U 2021-yilda boshqaruvdan ikki yil uzoqlashganidan soʻng „Yuventus“ga qaytdi. Individual ravishda Allegri toʻrt marta (2009, 2015, 2017 va 2018) Panchina dʼOro (Oltin zaxira oʻrindigʻi) sovrinini qoʻlga kiritgan hamda xuddi shuncha marta A Seriyaning eng yaxshi murabbiyi (2011, 2015, 2016 va 2018) nomiga sazovor boʻlgan. Shuningdek, murabbiy Enzo Bearzot mukofotini ham qoʻlga kiritgan (2015). 2018-yilda murabbiy Italiya futboli shon-sharaf zaliga kiritiladi. Italiya futboli tarixida ketma-ket beshta Skudetto va toʻrtta Italiya kubogini qoʻlga kirita olgan, Yevropaning kuchli besh ligalari orasida esa ketma-ket toʻrt mavsum davomida ichki chempionatda 2ta sovrin (dubl)ni qoʻlga kiritgan yagona murabbiydir.